## Rješenje o odobrenju objavljivanja ponude za preuzimanje društva PP ORAHOVICA d.d., Orahovica za Dušana Alebića iz Čačinaca

### NN 147/2005 (14.12.2005.), Rješenje o odobrenju objavljivanja ponude za preuzimanje društva PP ORAHOVICA d.d., Orahovica za Dušana Alebića iz Čačinaca

# KOMISIJA ZA VRIJEDNOSNE PAPIRE REPUBLIKE HRVATSKE

**2813**

Sukladno odredbi članka 13. stavka 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, temeljem zahtjeva ponuditelja:
Dušana Alebića, dipl. ing.
iz Čačinaca, A. Dukovića 6,
za odobrenje objavljivanja ponude za preuzimanje javnoga dioničkog društva PP
ORAHOVICA d.d., Orahovica, Stjepana Mlakara 5, na sjednici održanoj 1. prosinca 2005. godine,
donijela je

## RJEŠENJE

1. Ponuditelju Dušanu Alebiću,
dipl. ing. iz Čačinaca, A. Dukovića 6, odobrava se objavljivanje ponude za preuzimanje
javnoga dioničkog društva PP ORAHOVICA d.d., Orahovica,
Stjepana Mlakara 5.

2. Ovo Rješenje objavit će se u »Narodnim
novinama«.

```
Obrazloženje
```

```

```

I/ Ponuditelj Dušan Alebić,
dipl. ing. iz Čačinaca, A. Dukovića 6, (dalje u tekstu: Ponuditelj), podnio je
Komisiji za vrijednosne papire Republike Hrvatske (dalje u tekstu: Komisija),
25. studenoga 2005. godine, temeljem odredbe članka 13. stavak 1. Zakona o
preuzimanju dioničkih društava (»Narodne novine« broj 84/02, 87/02 i 120/02,
dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva PP ORAHOVICA d.d., Orahovica,
Stjepana Mlakara 5 (dalje u tekstu: Izdavatelj),
kojem je priložio: Ugovor o prodaji i prijenosu dionica Izdavatelja od 20.
prosinca 2005. godine, zaključen s Hrvatskim fondom za privatizaciju, Zagreb,
Hrvatskim zavodom za mirovinsko osiguranje, Središnjim uredom za upravljanje
državnom imovinom, Ministarstvom gospodarstva, rada i poduzetništva Republike
Hrvatske, Ministarstva poljoprivrede, šumarstva i vodnoga gospodarstva
Republike Hrvatske, Bankarsku garanciju broj 15/2005 koju je dana 11. studenoga
2005. godine u korist svih dioničara Izdavatelja izdala Slavonska banka d.d.,
Osijek, s rokom važenja od 100 dana od dana izdanja za osiguranje plaćanja
pohranjenih dionica, Ugovor sa SDA o osiguranju poslova pohrane dionica, izjavu
o nepostojanju obveze podnošenja prijave namjere koncentracije poduzetnika u
smislu odredaba Zakona o zaštiti tržišnog natjecanja, potvrde o uplaćenim
pristojbama i naknadama.

II/ Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavaka I. i 5. Zakona o tržištu vrijednosnih
papira (»Narodne novine« broj 84/02).

Komisija je izvršila uvid u podatke sudskog
registra na Internetu i u Javnoj informacijskoj knjižnici Komisije te utvrdila
da temeljni kapital Izdavatelja iznosi 116.062.100,00 kn i da je podijeljen na
165.803 redovnih dionica na ime, svaka u nominalnom iznosu od 700,00 kn po
dionici.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu srpnju,
kolovozu i rujnu 2004. godine, imao više od 100 dioničara.

III/ Ponuditelj i osobe koje s njim zajednički
djeluju (360 zaposlenika Izdavatelja) u obvezu objavljivanja ponude za
preuzimanje, sukladno odredbi članka 4. stavka 1. Zakona, došli su 20. prosinca
2004. godine, zaključivši tada Ugovor o prodaji i prijenosu dionica Izdavatelja
(naveden u točki I obrazloženja), temeljem kojeg Ugovora su stekli 128.332
dionice koje daju isto toliko glasova, što u odnosu na ukupno izdanih 165.803
redovnih dionica i glasova koje daju redovne dionice Izdavatelja iznosi 77,40%
ukupnog broja dionica i glasova koje daju redovne dionice.

Prethodno su, 7., 8 i 9. prosinca 2004. godine,
Ponuditelj i osobe koje s njim zajednički djeluju, zaključili »Ugovor o
partnerstvu« kojim su za cilj ugovora utvrdili, među ostalim: zajednički nastup
odnosno podnošenje ponude prema Hrvatskom fondu za Privatizaciju radi kupnje
dionica Izdavatelja (članak 2. stavak 1.)

Sukladno odredbi članka 8. stavka 1. točke a)
Zakona, fizičke osobe djeluju zajednički ako su se sporazumjele da usklađeno
djeluju u svezi sa stjecanjem dionica izdavatelja ili u svezi s ostvarivanjem
prava glasa prema izdavatelju. Prema odredbi članka 4. stavka 1. Zakona, osoba
koja stekne dionice izdavatelja kojima, zajedno s dionicama koje već ima,
prelazi prag od 25% od ukupnog broja glasova koje daju dionice izdavatelja s
pravom glasa obvezna je o stjecanju bez odgode obavijestiti izdavatelja,
Komisiju i javnost te objaviti ponudu za preuzimanje, pod uvjetima i na način
određen ovim Zakonom.

Prema tome, zajedničkim djelovanjem 360 fizičkih
osoba i stjecanjem preko 25% glasova Izdavatelja, nastala je obveza
objavljivanja ponude za preuzimanje Izdavatelja.

IV/ Cijena po kojoj Ponuditelj nudi otkup
dionica u ponudi za preuzimanje iznosi 106,00 kuna po dionici. Prema očitovanju
Zagrebačke burze d.d., Zagreb, na toj burzi dionice Izdavatelja nisu uvrštene,
dok, prema očitovanju Varaždinske burze d.d., Varaždin, na toj burzi nije bilo
transakcija u zadnja tri mjeseca prije nastanka obveze objavljivanja ponude za
preuzimanje. Utvrđeno je, dakle, da je cijena izražena u ponudi za preuzimanje
u iznosu od 106,00 kuna po dionici, u skladu s odredbama članka 15. stavaka 3.
– 6. Zakona.

V/ Ponuditelj je dostavio urednu bankarsku
garanciju SLAVONSKE BANKE d.d., Osijek.

VI/ Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno odredbama
članka 2. točke 24. Pravilnika o vrsti i visini administrativnih pristojbi i
naknada (»Narodne novine« broj 115/02 i 43/03).

VII/ Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII/ Temeljem odredbe članka 8. stavka 4.
Zakona o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/05-02/184

Urbroj: 567-01/05-4

Zagreb, 1. prosinca 2005.

Predsjednik Komisije

**Miljenko** **Fičor**, v. r.

Rješenje, NN 147/2005-2813